Iako još uvijek traje sjednica Središnjega odbora HNS-a na kojoj treba biti donesena konačna odluka o suradnji te stranke s HDZ-om, mediji pišu kako je HNS ipak odlučio podržati Plenkovićevu Vladu. Na sjednici Središnjeg odbora pojavilo se 107 od ukupno 132 člana koliko ima to najviše tijelo stranke, a za koaliciju s HDZ-om mora ih biti većina.

Iako je Predsjedništvo te stranke sinoć odlučilo da se ne ulazi u HDZ-ovu vladu, danas je, čini se, ipak došlo do preokreta. Sa sjednice se na Facebooku oglasio i HNS-ov Goran Beus Richembergh koji piše kako je “Plenkovićeva hidra pustila pipke mnogo dublje nego je mislio.

Na društvenim mrežama javljaju se HNS-ovci

“U prvom poluvremenu pobijedilo je poštenje i zdrav razum. U drugome je nasrtaj klijentelizma i političke korupcije mnogo jači. Plenkovićeva hidra pustila je pipke mnogo dublje nego što sam vjerovao. Ali kako god bilo, čist obraz i uzdignuta glava vrijede više od ministarskih i drugih sinekura pored tople peći velikog gazde”, piše Beus Richembergh.

U prvom poluvremenu pobijedilo je poštenje i zdrav razum. U drugome je nasrtaj klijentelizma i političke korupcije mnogo… Posted by Goran Beus Richembergh on 7. lipnja 2017

HNS-ova Nada Đurić Turina, pak, Jutarnjem je rekla kako “klijentelisti i korupcija u Hrvatskoj uvijek na kraju pobijede” te da nije vjerovala da će tako biti u i u HNS-u.

S obzirom na statuse i istupe koje neki HNS-ovi saborski zastupnici puštaju, za očekivati je novi obrat; premijer u Saboru direktno ovisi o njima koji, naravno, mogu glasati mimo stranačke odluke.